**აჭარის ავტონომიური რესპუბლიკის განათლების, კულტურისა და სპორტის სამინისტროს**

**ქვეპროგრამის „ვასწავლოთ მომავალი წარმატებისთვის“** **ღონისძიების**

**„მასწავლებელთა პროფესიული განვითარება“ დებულება**

**მუხლი 1. ზოგადი დებულებანი**

1. ქვეპროგრამის „ვასწავლოთ მომავალი წარმატებისთვის“ (050801) ღონისძიების **„მასწავლებელთა პროფესიული განვითარება“** საგრანტო კონკურსის (შემდგომში - საგრანტო კონკურსი) მიზანია მასწავლებელთა კვალიფიკაციის ამაღლება, მათი ცოდნისა და უნარების გაუმჯობესება, საერთაშორისო კონტაქტების დამყარება და ინტეგრაცია საერთაშორისო განათლების სფეროში.

2. აღნიშნული დებულება აწესრიგებს აჭარის ავტონომიური რესპუბლიკის განათლების, კულტურისა და სპორტის სამინისტროს (შემდგომში – სამინისტრო) ქვეპროგრამის „ვასწავლოთ მომავალი წარმატებისთვის“ ღონისძიების **„მასწავლებელთა პროფესიული განვითარება“** ფარგლებში საგრანტო კონკურსის პირობებს.

**მუხლი 2. საგრანტო კონკურსის ადმინისტრირებაზე უფლებამოსილი ორგანო**

1. სამინისტრო ახორციელებს საგრანტო კონკურსის სრულ ადმინისტრირებას, განიხილავს წარმოდგენილ საგრანტო განაც­ხადებს და ამ დებულებით დადგენილი წესით იღებს შესაბამის გადაწყვეტილებას.
2. სამინისტრო შეიმუშავებს და მინისტრის ინდივიდუალური ადმინისტრაციულ- სამართლებრივი აქტით ამტკიცებს:

ა) საგრანტო განაცხადის სამინისტროში წარდგენის ვადებს;

ბ) საგრანტო კომისიის შემადგენლობას;

გ) შეფასების კრიტერიუმებს;

დ) საგრანტო კომისიის მიერ შერჩეულ გრანტის მიმღებთა სიას.

**მუხლი 3. საგრანტო კონკურსის პირობები**

1. საგრანტო კონკურსში მონაწილეობის უფლება აქვს პირს, რომელიც ასწავლის აჭარის ავტონომიური რესპუბლიკის ადმინისტრაციულ ტერიტორიაზე მოქმედ საჯარო ზოგადსაგანმანათლებლო დაწესებულებაში,
2. საგრანტო კონკურსში მონაწილეობა შეიძლება მხოლოდ ინდივიდუალურად.
3. პროგრამაში მონაწილეობა ეკრძალებათ აჭარის ავტონომიური რესპუბლიკის განათლების, კულტურისა და სპორტის სამინისტროს თანამშრომლებს.
4. გრანტი გაიცემა იმ კონკურსანტებზე, რომლებიც მონაწილეობენ ევროკავშირის წევრ ქვეყნებში, გაერთიანებული სამეფოს, ამერიკის შეერთებულ შტატებში, კანადაში, ავსტრალიაში, იაპონიაში, შვეიცარიასა და ნორვეგიაში გამართულ საერთაშორისო სამეცნიერო და საგანმანათლებლო ღონისძიებებში.

**მუხლი 4. გრანტის ოდენობა და გაცემის წესი**

1. გრანტის ოდენობა ერთ კონკურსანტზე არ უნდა აღემატებოდეს 5000 ლარს.
2. კონკურსანტს შეიძლება აუნაზღაურდეს შემდეგი სახის ხარჯები სამინისტროს მიერ განსაზღვრული თანხის ამოწურვამდე:

ა) **საერთაშორისო მგზავრობა და მასთან დაკავშირებული ხარჯები** (რომელიც გაწეულია საგრანტო კონკურსის გამოცხადების შემდეგ);

ბ) **ცხოვრების ხარჯი** - არაუმეტეს საქართველოს ფინანსთა მინისტრის 2005 წლის 5 აპრილის N220 „დაქირავებულისათვის გადახდილი სამივლინებო ხარჯების ნორმების განსაზღვრის შესახებ“ ბრძანებით დადგენილი ოდენობისა;

ბ.ა.) გრანტი გაიცემა საერთაშორისო სამეცნიერო და საგანმანათლებლო ღონისძიების ჩატარების დღეების პროპორციულად და შეიძლება დაემატოს თითო დღე/ღამე ღონისძიების ჩატარებამდე და ჩატარების შემდეგ, რაც უნდა დასტურდებოდეს სამინისტროში წარმოდგენილი საერთაშორისო მგზავრობის დოკუმენტის საფუძველზე;

გ) **საგანმანათლებლო ღონისძიებაში რეგისტრაციის ხარჯი** (რომელიც გაწეულია საგრანტო კონკურსის გამოცხადების შემდეგ);

დ) **ვიზის ხარჯი.**

1. იმ შემთხვევაში, თუ კონკურსანტს სამეცნიერო ან საგანმანათლებლო ღონისძიებაში მონაწილეობისათვის მიღებული აქვს ნაწილობრივი დაფინანსება სხვა ორგანიზაციიდან, სამინისტრო განიხილავს დარჩენილი ხარჯის დაფინანსების საკითხს.
2. თანადაფინანსების სახით ღონისძიებებში მონაწილეობაზე შეიძლება მიმართულ იქნას დონორის/სპონსორის მიერ გამოყოფილი დაფინანსება.
3. კონკურსანტის მიერ გაწეული საკუთარი ხარჯები თანადაფინანსებაში არ ჩაითვლება.
4. **„მასწავლებელთა პროფესიული განვითარება“** ღონისძიების გამარჯვებული კონკურსანტისთვის გრანტის გაცემის წესი და პირობები განისაზღვრება საგრანტო ხელშეკრულებით.

**მუხლი 5. საგრანტო განაცხადის წარდგენა**

1. საგრანტო კონკურსში მონაწილეობის მისაღებად კონკურსანტმა უნდა შეავსოს აპლიკაციის ფორმა ქვემოთ ჩამოთვლილი დოკუმენტაცია უნდა ატვირთოს შემდეგ ბმულზე: <https://shorturl.at/lzKTW>

ა) განცხადება;

ბ) ავტობიოგრაფია (CV);

გ) პირადობის დამადასტურებელი დოკუმენტის ასლი;

დ) ცნობა სამუშაო ადგილიდან, რომ კონკურსანტი არის აჭარის ავტონომიური რესპუბლიკის ადმინისტრაციულ ტერიტორიაზე არსებული საჯარო სკოლის მასწავლებელი - უფროსი, წამყვანი, ან მენტორი;

ე) სკოლის დირექციის რეკომენდაცია;

ვ) ინფორმაცია ღონისძიების შესახებ (თემატიკა ან/და სავარაუდო სამუშაო გეგმა; ჩატარების ადგილი, თარიღი და ფორმატი; ორგანიზატორი დაწესებულება ან/და სხვ.);

ზ) სამოტივაციო წერილი;

თ) ოფიციალური მოწვევის წერილი (მასპინძელი ორგანიზაციის/დაწესებულების თანხმობა) ან ღონისძიებაში რეგისტრაციის დამადასტურებელი დოკუმენტაცია ორიგინალი და ქართულ ენაზე ნათარგმნი.

2. ვადის დარღვევით წარმოდგენილი საგრანტო განაცხადი არ განიხილება.

3. სამინისტრო უფლებამოსილია, საგრანტო კონკურსის ნებისმიერ ეტაპზე კონკურსიდან მოხსნას კონკურსანტი, რომლის მიზნები არ შეესაბამება საგრანტო კონკურსის მოთხოვნებს, ან შეიცავს ყალბ ინფორმაციას.

4. სამინისტრო უფლებამოსილია საჭიროების შემთხვევაში მოითხოვოს დამატებითი დოკუმენტაცია.

**მუხლი 6.** **საგრანტო კომისია**

1. კომისიის სხდომებს იწვევს კომისიის თავმჯდომარე.
2. საგრანტო კომისია:

ა)განიხილავს და აფასებს საგრანტო განაცხადებს;

ბ) გასცემს რეკომენდაციას გრანტის მიმღებთა და გრანტის ოდენობასთან დაკავშირებით.

გ) იღებს გადაწყვეტილებას განცხადების დაკმაყოფილებაზე უარის თქმის თაობაზე.

1. საგრანტო განაცხადის განხილვაში, შეფასებასა ან/და შერჩევაში დაუშვებელია საქართველოს ზოგადი ადმინისტრაციული კოდექსის 92-ე მუხლით გათვალისწინებულ პირთა მონაწილეობა.
2. კომისიის წევრი ვალდებულია კონკურსის ეტაპების დაწყებამდე წინასწარ განაცხადოს ყველა იმ გარემოების თაობაზე, რომელმაც შეიძლება მას ხელი შეუშალოს საკონკურსო განაცხადის ობიექტურად შეფასებასა და გადაწყვეტილების მიუკერძოებლად გამოტანაში (მაგალითად, თუ კომისიის წევრი ოჯახის წევრია ან/და სხვა გარემოება) და განაცხადოს თვითაცილება. აღნიშნულიდან გამომდინარე, ის ვერ მიიღებს მონაწილეობას კონკრეტული საკონკურსო განაცხადების განხილვაში.
3. თუ კომისიის წევრი არ განაცხადებს ამ მუხლის მე-3 და მე-4 პუნქტით გათვალისწინებული გარემოების არსებობის შესახებ, ხოლო აღნიშნულის შესახებ კომისიისათვის ცნობილი გახდება კონკურსის მიმდინარეობისას, კომისიის ამ წევრის მიერ გაკეთებული შეფასება არ იქნება გათვალისწინებული საბოლოო გადაწყვეტილების მიღებისას.
4. საგრანტო კომისია უფლებამოსილია მიიღოს გადაწყვეტილება, თუ სხდომას ესწრება სრული შემადგენლობის ნახევარზე მეტი.
5. სამინისტრო უფლებამოსილია, საჭიროების შემთხვევაში, საგრანტო კომისიაში მონაწილეობის მიღების მიზნით მოიწვიოს სპეციალისტები სათათბირო ხმის უფლებით.
6. საგრანტო კომისიის წევრი ვალდებულია შეაფასოს თითოეული საგრანტო განაცხადი მინისტრის ინდივიდუალური ადმინისტრაციულ-სამართლებრივი აქტით დამტკიცებული შეფასების ფორმის მიხედვით.
7. იმ შემთხვევაში, თუ საგრანტო კომისიის რომელიმე წევრი შეაფასებს საგრანტო განაცხადს მინისტრის ინდივიდუალური ადმინისტრაციულ-სამართლებრივი აქტით დამტკიცებული შეფასების ფორმის დარღვევით, მისი ხმა არ იქნება გათვალისწინებული ქულათა საერთო ჯამის გამოთვლის დროს.

**მუხლი 7. საგრანტო ხელშეკრულების შესრულების კონტროლი**

1. სამინისტრო ფინანსურ კონტროლს ახორციელებს გრანტის მიმღებთან გაფორმებული საგრანტო ხელშეკრულების საფუძველზე.
2. საგრანტო ხელშეკრულების შესრულების მონიტორინგი ხორციელდება კონტროლის ჯგუფის მიერ.
3. თუ წარმოდგენილი დოკუმენტების თანახმად გრანტის მიმღების მიერ გაწეული ხარჯები აჭარბებს ხელშეკრულებით გათვალისწინებულ ხარჯებს, სამინისტრო არ ანაზღაურებს არსებულ სხვაობას.
4. თუ გაწეული ხარჯები ნაკლებია ხელშეკრულებით განსაზღვრულ თანხაზე, გრანტის მიმღები ვალდებულია დაა­ბრუნოს სხვაობა, მოთხოვნიდან 10 სამუშაო დღეში.
5. სამინისტრო უფლებამოსილია საქართველოს კანონმდებლობის შესაბამისად შეაჩეროს, ან შეწყვიტოს საგრანტო კონკურსში გამარჯვებულის დაფინანსება ამ წესით გათვალისწინებული მიზნების შეუსრულებლობის, ყალბი მონაცემების აღმოჩენის, აგრეთვე, კანონმდებლობით გათვალისწინებულ სხვა შემთხვევებში.
6. ღონისძიების ფარგლებში შექმნილ ნაბეჭდ მასალაზე (ასეთის არსებობის შემთხვევაში) სავალდებულოა განთავსდეს სამინისტროს მაიდენტიფიცირებელი ნიშანი.
7. გრანტის მიმღებთა მიერ წარდგენილი პროგრამული ანგარიშები, ბეჭდვითი ან/და ვიზუალური მასალები შესაძლებელია სამინისტრომ გამოიყენოს თავის ვებ-გვერდზე განთავსების, საქმიანობის ანგარიშში ჩართვის, სხვა ბეჭდვით ან ელექტრონულ პროდუქციაში გამოყენების მიზნით.